15 års fængsel og udvisning af Danmark.

Sådan lød dommen ved retten i Nykøbing Falster mod to kroatiske statsborgere, som i dag blev fundet skyldige i 24 grove hjemmerøverier, langvarig frihedsberøvelse og vold mod flere af deres ofre.

De to mænd på 23 og 20 år er de ældste sønner i en herboende kroatisk familie, hvor også moren og faren blev dømt for at have været med til at planlægge og begå hjemmerøverierne.

Der var enighed om straffen blandt nævningene. Hjemmerøverierne fandt sted i flere dele af landet i 2016 og 2017.

Moren og faren fik dog en mildere dom, da de ikke var med til at bryde ind og røve de omkring 30 ofre, der primært var ældre og syge borgere.

- De to får 12 års fængsel og udvises af Danmark, lød det fra retsformanden.

En femte mand på 37 år, som er ven af familien, fik 8 års fængsel for at have været med til at begå tre hjemmerøverier. Han blev også udvist for bestandig.

Sagen sprængte strafferammen Ifølge dansk retspraksis er straffen for et hjemmerøveri normalt fem års fængsel. Strafferammen er dog op til 10 års fængsel. Straffen kan stige, hvis der er tale om flere eller særligt grove hjemmerøverier. Under særdeles skærpende omstændigheder kan straffen også overstige strafferammen med indtil det halve. På den måde kan strafferammen for hjemmerøveri været op til 15 års fængsel. For langvarig frihedsberøvelse under særligt skærpende omstændigheder er strafferammen 18 års fængsel. Kilde: Karnov, danskelove.dk paragraf 88, 288 stk. 2 jf. stk. 1 nr. 1, 261 stk. 2 jf. stk. 1

Historisk høje straffe i sagen

En dansk ret har aldrig før stået over for et sagskompleks med så mange hjemmerøverier. Og straffen er da også historisk høj.

Retten lagde især vægt på, at gerningsmændene var gået efter ældre og svage borgere, som de udøvede vold mod og i flere tilfælde efterlod bagbundet og frihedsberøvet i flere timer.

- Vi mener, at det bærende element i sagen er hjemmerøverierne, og straffene er et udtryk for det, lød det fra retsformand Thomas Faarup.

Ved et af hjemmerøverierne blev et ægtepar på 80 og 76 år bundet i deres hjem tæt på Nykøbing Falster med gaffatape og strips på hænder og fødder.

De blev kneblet med klude i munden og blev først fundet efter fire timer, da en hjemmehjælper kom til bopælen.

På det tidspunkt var røverne for længst væk med flere værdier fra parrets hus.

- Der er to forurettede, der har været i livsfare og flere ofre har været efterladt hjælpeløse. Alle forholdene bærer præg af meget stor hensynsløshed, og det eneste gode er, at det ikke er en drabssag, vi sidder med i dag, lød det fra anklageren i retten.

Udover hjemmerøverierne blev de fire medlemmer af den kroatiske familie også dømt for en række indbrud fra 2015 til 2017, bedrageri og færdselsforhold.

Den yngste søn i familien på 19 år var også tiltalt i sagen. Han blev frikendt.

De tiltalte har under sagen nægtet sig skyldige, og alle fem ønsker at anke sagen til frifindelse.